3.schôdza NR SR - 3.deň - B.popoludní
Dátum: 2023-11-16
Poslanec: Hlina, Alojz (SaS)
Druh vystúpenia: Vystúpenie v rozprave

163. Ďakujem veľmi pekne, vážený pán predsedajúci, vážení kolegovia, kolegyne, dovoľte mi druhýkrát vystúpiť. Je o čom, tak skúsim. Predsa len v tej prvej časti by som sa vrátil v takom krátkom strihu k tomu poľnohospodárstvu, lebo ma mrzí to poľnohospodárstvo, lebo fakt som srdcom aj mysľou farmár a poľnohospodár. Aj keď je tu aj pán minister, tak znova, ono by to stálo za to, mali by ste prísť s novým PVV. Naozaj nemôžme schváliť PVV, kde je napísané, že budeme popierať nekalé obchodné praktiky, dokonca budeme pracovať na ich zdokonaľovaní. Ja vám tu prečítam, naozaj je to tam napísané tak: „Trvalé popieranie nekalých obchodných praktík v obchode s potravinami a ďalšie zdokonaľovanie jeho nástrojov." Malo to byť potieranie, samozrejme, ale naozaj to vyznáva dvojznačne a pokiaľ ho schválime, toto PVV, my schválime niečo v programovom, že vláda vlastne bude popierať, že existujú tie nekalé praktiky a dokonca bude pracovať na ich zdokonaľovaní. Tu chcem všetkých mojich kolegov, ako by povedal Slota, a mojich bratov v Kristu, že ja som aj, aj, aj farmu mám, aj pekáreň mám, aj mliekareň mám, ja, ja naozaj aj robím, vyrábam a je, je to problém s týmito veľkými reťazcami a naozaj je to nefér voči všetkým tým, čo sa trápia a ráno chodia do roboty, aby v PVV bolo to, že sa budú popierať, že nekalé obchodné praktiky existujú. Pardon za túto vsuvku, chcel som to povedať aj kvôli tým kolegom, ktorí sa trápia možno viac ako ja. V druhej časti kultúra, tu chcem prečítať a znova budem citovať, v tej časti je napísané, že: „Vláda vytvorí podmienky pre rovnoprávne fungovanie a zamedzí, aby sa neoprávnene zasahovalo do slobody slova, slobody vysielania." A škoda, že tu neni pán predseda parlamentu a chcem sa teda spýtať, a začíname čím, že to ideme robiť? Viete, nemôžme v ten deň, keď schvaľujeme PVV, v ktorom je toto, urobiť to, čo ste urobili, to vaše nariadenie o tom, že kde sa smie alebo nesmie snímať a nahrávať. Nie je to asi dobrý začiatok. Viete, existujú také ustanovenia, že v súkromnom majetku by ste, platí, hej, že teda nemôžete natáčať, keď si to ten majiteľ neželá, nejak sa to upravuje právne, ale dokonca aj to pozná niečo vo verejnom záujme, že to bolo niečo realizované. Ale ja sa pýtam, odkedy alebo kedy, ako sa stala NR SR, budova Národnej rady, formálnoprávne súkromný majetok. Viete, to je naozaj, to je verejná budov a áno, ja rešpektujem, že vo verejnej budove musia byť nejaké pravidlá a obzvlášť keď ich nevieme dodržiavať, nejaké by mali byť, ale nemôžu byť pravidlá, že vo verejnej budove nemôžte realizovať záznamy, preboha. Však od toho je parlament, parlament, že sa nejaké informácie rozprávajú, distribuujú, argumentujú a idú smerom vonku. Však to je ten princíp, veď nemôžete v kostole povedať, že kňaz nemôže kázať. Naozaj, že to je, ako ten princíp nemôžte porušiť, nemôžte, veď to, že sa snímalo po chodbách, aj pomohlo Slovensku, keď Slovensko videlo opitého Slotu sa tu šuchtať po chodbe. Viete, že ono to má, ja viem, že poslanci niektorí by najradšej dávali raz za pol roka nejaké vyjadrenie pred Národnú radu a skoro ráno o ôsmej, hej? To ja viem, že by všetkým pomaly, alebo niektorým vyhovovalo, ale tak to nemôžme robiť. Naozaj a ja neviem, či to aj má zmysel tu apelovať na niekoho, ale to takto sa to, sa to nerobí. A viete, že kvôli Igorovi Matovičovi? Že, ja neviem presne o tom, tu som mal tú, ten gap, ten, tú dieru, že som tu nebol, ale je tu nejaká parlamentná stráž, hej? Neviem presne, ako upravuje alebo neupravuje tie ustanovenia o parlamentnej stráži pôsobenie. Ak neupravuje mimo rokovacej sály, tak to zmeňme. Tak sa k tomu dostaňme, hej, že proste to skúsme vyriešiť. Ale nevyriešme to tak ofenzívne, tak nedemokraticky, tak severokórejsky, že zakážeme snímať a budeme ich, ľudí, posielať, alebo môže sa to realizovať iba v knižnici. Poznáme Igora Matoviča. Igor Matovič tam ráno posadí niekoho, kto bude sedieť celý čas v knižnici. No, no zrovna bude niečo študovať, viete, čiže naozaj to sme nevybabrali. Ak sme vybabrali, tak sami so sebou, hej? A ak nevieme, parlament nevie zvládnuť Igora Matoviča, no tak je na tom dosť zle. Za takúto vysokú, vysokú cenu. Dajme naozaj na to pozor. Nemôžme prijímať PVV tým, že ho porušujeme v deň, keď ho prijíma a na mieste, kde ho prijímame. Naozaj. A teraz posledná časť, taká technicko-procesná, kolegovia z PS-ka, super, ako fakt ja som si dal tú prácu, som si aj vypočul, koľko som mohol, odborne, osobnostne super. Majú čo robiť. Budete mať čo robiť, kolegovia zo SMER-u, HLAS-u a SNS, lebo sa tu naozaj dostala silná vzorka ľudí, ktorí vám to budú dávať, a odborne. Trošku ešte si nie, predsa len, tak už som pochválil, tak už môžem povedať aj to bé, že politicky ešte potrebujeme všetci chytiť nejaké ostrohy a, a toto chcem povedať, že to, že my rokujeme do dvadsiatej prvej ako včera, to neznamená, že sme pracovití. Viete, to fakt neznamená. To znamená to, že poohýbame rokovací poriadok. To znamená to, že skáčeme niekomu na lopatu. Viete, to znamená, že ideme niekomu po ruke s nejakým jeho zámerom a ten zámer je dneska prijať PVV, aby zajtra Robert Fico triumfálne za, za zvukov hudby a svetiel blikajúcich vstúpil na snem a povedal, že to dal. Ja teda predpokladám, že sa toho nechceme zúčastniť, nie? Že nejdeme mu akože dopriať ten triumfálny vstup rímskeho cisára na, do auditória. Že ja by som sa na to nedal. Čiže fakt takú a drobná, viete, prečo to hovorím? Nie zbytočne, lebo čo bolo, bolo. Lebo ešte len príde, keď všetci budú rozprávať, koľko rozprávať majú a nejaká faktická sa zjaví, dneska to nestihneme. Dneska máme byť do ôsmej, to znamená, že musia dať hlasovať o predĺžení programu. Musí ich byť 76. Naučme ich chodiť do roboty. Viete, že spravme aspoň malé víťazstvo v tom (reakcia z pléna) dobre, bolo ich toľko, ale čo keď ich nebude. Predstavte si, čo keď ich nebude. Nezaprezentujme sa, nemusíme im skákať na lopatu, nechajme ich, choďte do roboty, schváľte si, čo treba. Predstavte si, že ich toľko nebude, to znamená, že máme prvý malý zárez na pažbe, máme prvé malé víťazstvo. Je dané, že to svojím spôsobom nič, ale aj viete, aj veľké stavby z malých tehál vznikajú. Skúsme to. Keby ich náhodou toľko bolo, no tak si to schvália. Dobre, tak sa bude dneska rokovať dlhšie. Ale... (Prerušenie vystúpenia predsedajúcim.) Danko, Andrej, podpredseda NR SR Pán poslanec... Hlina, Alojz, poslanec NR SR ... aby bolo zrejmé, že takto to fungovať nebude. Ďakujem pekne. (Reakcia z pléna.) Jáj, aha, ja som myslel, že... (Prerušenie vystúpenia predsedajúcim.) Danko, Andrej, podpredseda NR SR Držte sa témy, som vás poprosil. Hlina, Alojz, poslanec NR SR Aha, jáj, ja som sa zľakol, že som skončil. (Smiech.) A ja som bol podľa mňa v téme. Ja neviem teraz ste ma zastavili, vidíte, aký som? Vidíte, jak ja počúvam, pán predseda, som sa zľakol, že teda. Nie ja som podľa v téme, nie? (Reakcie z pléna.) Ja, ja neviem, akože čo už viac môže byť k téme ako, ako o tom, že teda ako o tom dokumente. No, čiže o tom dokumente a áno, a ako ho ideme prijať, lebo však to je súčasťou dokumentu, aj spôsob jeho schvaľovania a prijatia. Takže ďakujem, teda predsa len ešte nejaký čas mám, čiže ak by to náhodou nebolo zrejmé, tak to poviem, aby to bolo zrejmé, aj kolegovia z KDH, naozaj netreba im chodiť po lopatu, na lopatu, načo? Ešte bude času a možností dosť, hej? Kde teda vlastne sa veci ukážu a teraz naozaj nestihnú to do ôsmej. Nestihne sa to do ôsmej. Musí sa dať hlasovať o predĺžení rokovania. Ak sa nezaprezentujeme a ich nebude 76, sa to neschváli. A Robert Fico zajtra triumfálne nenapochoduje na svoj snem ako veľký víťaz. Hoc podľa mňa za to malé, malé víťazstvo to stojí, ako malú ukážku toho, že ako ideme pracovať, lebo my musíme nejako pracovať. A to chcem povedať, že, že nech je dobrou správou pre nás to, že ich je málo, 79 neni veľa, hej? S tým sa dá pekne robiť, s tým sa dá pekne robiť. Ja som zažil SMER, keď boli 83. Jedna strana, to bola skala, hej? Paška tu, pán Paška nebohý, povedal, vyhraj voľby, môžeš všetko, a presne tak k tomu pristupovali. Ale vedeli sme trošičku odlupovať, odlupovať. Dneska sú tri strany, desať platforiem v tom, sú slabí, 79 nie je veľa, čiže my máme šancu dať ľuďom nádej a my sme povinní dať ľuďom nádej. Nie beznádej v tom, že bude to tak, lebo vyhral SMER. Je tu šanca, je tu šanca v niečom uspieť a dneska môžme skúsiť, či nedáme jedno malinké, malinké víťazstvo a, a keď už nie, tak aspoň ich naučíme chodiť do roboty. Lebo viete, čo sa stane po mojom vystúpení? Všetkých ich budú naháňať taxíkami po Bratislave a neviem kde všade, aby ich tu doviezli. Aspoň ich naučíme chodiť do roboty. Ďakujem veľmi pekne. (Potlesk.)